E-2446/2006

Mál þetta, sem dómtekið var 26. febrúar 2008, er höfðað fyrir Héraðsdómi Reykjavíkur af Kaldaseli ehf., kt. 000000-0000, Undralandi 4, Reykjavík, á hendur Ingvari Helgasyni ehf., kt. 000000-0000, Sævarhöfða 2, Reykjavík, með stefnu sem birt var 19. apríl 2006.

Endanlegar dómkröfur stefnanda eru aðallega að stefndi verði dæmdur til að greiða stefnanda 1.031.690 kr. ásamt dráttarvöxtum samkvæmt vaxtalögum af 105.872 kr. frá 19. apríl 2002 til 23. apríl 2002. Af 130.298 kr. frá 23. apríl 2002 til 24. apríl 2002. Af 134.396 kr. frá 24. apríl 2002 til 5. maí 2002. Af 153.740 kr. frá 5. maí 2002 til 7. maí 2002. Af 157.811 kr. frá 7. maí 2002 til 9. maí 2002. Af 165.955 kr. frá 9. maí 2002 til 21. október 2002. Af 170.188 kr. frá 21. október 2002 til 29. október 2002. Af 174.272 kr. frá 29. október 2002 til 30. október 2002. Af 178.505 kr. frá 30. október 2002 til 31. október 2002. Af 182.738 kr. frá 31. október 2002 til 21. desember 2002. Af 512.995 kr. frá 21. desember 2002 til 31. desember 2002 og af 1.031.960 kr. frá 31. desember til greiðsludags. Til vara krefst stefnandi að stefndi verði dæmdur til að greiða stefnanda 564.495 kr. ásamt dráttarvöxtum af allri upphæðinni frá 31. desember 2002 til greiðsludags. Í báðum tilvikum er krafist málskostnaðar úr hendi stefnda að mati dómsins.

Dómkröfur stefnda eru aðallega að félagið verði sýknað af kröfum stefnanda. Til vara er þess krafist að kröfur stefnanda verði lækkaðar. Í báðum tilvikum krefst stefndi málskostnaðar úr hendi stefnanda að mati dómsins.

Með stefnu sem birt var 19. apríl 2006 gerði stefnandi, Kaldasel ehf., þær dómkröfur að stefndi, Bílheimar ehf., kt. 000000-0000, Sævarhöfða 2a, Reykjavík, yrði dæmt til að greiða stefnanda 488.230 kr. ásamt dráttarvöxtum, eins og þar er nánar tjáð, auk málskostnaðar að mati dómsins.

Stefndi, Bílheimar ehf., krafðist aðallega sýknu af kröfum stefnanda, en til vara að kröfur stefnanda yrðu lækkaðar og í báðum tilvikum málskostnaðar að mati dómsins.

Á dómþingi 1. desember 2006 var mál Kaldasels ehf. gegn Bílheimum ehf. sameinað máli Kaldasels ehf. gegn Ingvari Helgasyni ehf. þar sem Bílheimar ehf. hafði verið sameinað Ingvari Helgasyni ehf.

Stefnandi lýsir málsatvikum og málsástæðum sínum á þann veg að krafa hans hafi orðið til vegna viðskipta aðila. Stefnandi hafi krafið stefnda um greiðslu fyrir hjólbarðaviðskipti og þjónustu með samtals 42 sundurliðuðum reikningum, sem stefndi hafi ekki greitt þrátt fyrir innheimtutilraunir, en gjalddagar og fjárhæðir reikninganna eru tilgreind í stefnum.

Af hálfu stefnda segir hins vegar að aðilar hafi átt í talsverðum viðskiptum á árunum 1999 til 2002 sem mest hefðu verið skipti á vörum. Þegar núverandi eigendur stefnda komu að fyrirtækinu á árinu 2004 hafi komið í ljós að ekki lá glögglega fyrir hver skuldastaðan var á milli stefnanda og stefnda. Stefndi hafi fengið bókhaldsfyrirtækið Fjárstoð ehf. til að yfirfara viðskiptin í samráði við bókhaldsdeild stefnanda. Yfirferðin hafi ekki borið árangur að öllu leyti, en af hálfu stefnanda hafi verið talið að stefnandi ætti inni hjá stefndu, Ingvari Helgasyni ehf. og Bílheimum ehf., 505.832 kr., sbr. dskj. nr. 6. Þó að forsvarsmenn stefnda hafi ekki verið sammála þessu hafi þeir talið réttast, ódýrast og einfaldast að greiða stefnanda þessa fjárhæð gegn fullnaðarkvittun og væri þá allur ágreiningur úr sögunni. Stefnandi hafi á hinn bóginn ekki fallist á það.

Stefndi byggir á því að hann sé ekki í skuld við stefnanda. Hann mótmælir ókvittuðum reikningum og byggir á því að reikningur stefnanda á Ingvar Helgason ehf., dags. 12. apríl 2002, sé fyrndur. Dráttarvaxtakröfum stefnanda er mótmælt. Stefndi hafi verið í samningaviðræðum við stefnanda þegar löginnheimta hafi hafist fyrirvaralaust vegna umdeildrar skuldar stefnda við stefnanda.

Ályktunarorð: Í dómskjali nr. 44, sem stefnandi lagði fram við upphaf aðalmeðferðar, segir í 2. mgr. á bls. 2:

b) Í tilefni af málatilbúnaði stefnda um skuldajöfnuð þurfti stefnandi að fara yfir alla reikninga sem gefnir höfðu verið út á hendur stefndu til að kanna hvort skuldajöfnuður ætti rétt á sér. Dómskjöl 9-11 eru afrit af reikningum útgefnum af stefnanda á hendur stefnda. Þetta er þó ekki tæmandi listi, en stefnandi var um tíma með tvær starfsstöðvar og viðskipti við stefnda voru færðar á tvo aðskilda bókhaldslykla í tveimur kerfum. Dómskjöl 9 til 11 eru aðeins reikningar sem gefnir voru út á öðrum bókhaldslyklum. Þegar þetta kom í ljós taldi stefnandi hins vegar ekki þörf á því að leggja fram alla reikningana þar sem að eftir kröfu dómara voru lögð fram yfirlit úr bókhaldi stefnanda á dómskjölum 25 til 40.

Dómskjöl 25 til 40 voru lögð fram á dómþingi hinn 31. janúar 2007. Eftir að dómari þessa máls fékk málið til meðferðar óskuðu lögmenn aðila í fyrsta þinghaldi, hinn 6. september 2006, eftir fresti til að leita sátta í málinu. Málinu var þá frestað til 28. sama mánaðar. Þann dag lagði lögmaður stefnda fram, sem dskj. nr. 7, endurprentaða reikninga. Jafnframt óskuðu lögmennirnir eftir frekari fresti til að leita sátta. Málinu var þá frestað til 10. október 2006. Þann dag lagði lögmaður stefnda fram, sem dskj. nr. 8, endurprentaða reikninga og ítrekaði sáttatilboð er fram kom í greinargerð hans. Lögmaður stefnanda óskaði eftir frekari fresti og með samþykki lögmanns stefnda var málinu frestað til 24. sama mánaðar. Þann dag var málinu enn frestað og þá til 3. nóvember 2006. Þann dag óskaði lögmaður stefnanda eftir frekari fresti til gagnaöflunar og var málinu þá frestað til 9. sama mánaðar. Þann dag lagði lögmaður stefnanda fram sem dskj. nr. 9-11, endurprentaða reikninga. Þessi skjöl eru samtals rúmlega 400 blaðsíður. Lögmaður stefnda óskaði eftir fresti til að kynna sér framlögð gögn og var málinu frestað til 1. desember 2006. Þann dag var málið nr. E-2447/2006, Kaldasel ehf. gegn Bílheimum ehf., sameinað þessu máli, þar sem Bílheimar ehf. höfðu verið sameinaðar Ingvari Helgasyni ehf. Jafnframt óskuðu lögmenn eftir fresti til gagnaöflunar. Málinu var þá frestað til 11. janúar 2007. Þann dag óskaði lögmaður stefnanda enn eftir fresti til gagnaöflunar og var málinu frestað með samþykki lögmanns stefnda til 17. sama mánaðar. Þann dag óskaði lögmaður stefnanda enn eftir fresti og var málinu frestað til 31. sama mánaðar með samþykki lögmanns stefnda. Þann dag lagði lögmaður stefnanda fram dskj. nr. 20 til 40. Hvergi kemur fram í bókun þinghalda málsins á þessum tíma að dómarinn hafi krafist þess að lögmaður stefnanda legði fram yfirlit úr bókhaldi stefnanda, enda gerði dómarinn það ekki.

Stefnandi hefur með framlögðum gögnum leitt líkur að því að stefndi skuldi honum vegna viðskipta aðila. Gegn andmælum stefnda verður þó að telja að ekki liggi ljóst fyrir hver fjárhæðin er, enda liggja ekki fyrir réttinum staðfest og óumdeilanleg gögn um það. Fram hefur komið að stefndi bauðst á sínum tíma til að greiða stefnanda 505.832 krónur gegn fullnaðarkvittun. Í ljósi framlagðra gagna má það teljast viðurkenning stefnda á því að skulda stefnanda þá fjárhæð vegna viðskipta aðila. Stefndi verður því dæmdur til að greiða stefnanda umrædda fjárhæð. En þar sem dráttarvaxtakrafa stefnanda er hvorki afmörkuð með því að tilgreina ákveðinn vaxtafót né með vísan til 1. mgr. 6. gr. laga nr. 38/2001 er henni vísað frá dómi án kröfu.

Með vísun til 3. mgr. 130 gr. laga nr. 91/1991 verður málskostnaður felldur niður.

P-kk-nf Þ-kk-nf héraðsdómari kveður upp dóminn.

DÓMSORÐ:

Kröfu stefnanda, Kaldasels ehf., um dráttarvexti er vísað frá dómi.

Stefndi, Ingvar Helgason ehf., greiði stefnanda, 505.832 kr.

Málskostnaður fellur niður.

P-kk-nf Þ-kk-nf